钦定古今图书集成/明伦汇编/官常典/第787卷 > 马亮
## 钦定古今图书集成/明伦汇编/官常典/第787卷 > 马亮

按《宋史》本传：“亮字叔明，庐州合淝人。举进士，为大理
评事，知芜湖县，再迁殿中丞，通判常州。吏民有因缘
亡失官钱，籍其赀犹不足以偿，妻子，连逮者至数百
人。亮纵去，缓与之期，不逾月，尽输所负。罗处约使江
东，以亮治行闻，擢知濮州。会诸路转运使置纠察刑
狱官，以福建路命亮覆讯冤狱，全活者数十人。迁太”
常博士、知福州。苏易简荐亮才任繁剧，召还，同提点
三司都勾院，磨勘凭由司。久之，出知饶州。州豪白氏
多执吏短长，尝杀人，以赦免，愈骜横，为闾里患。亮发
其奸，诛之，部中畏慑。州有铸钱监，匠多而铜锡不给，
亮请分其工之半，别置监于池州，岁增铸缗钱十万。
迁殿中侍御史。真宗即位，上书言：“陛下初政，军赏宜
速，而所在不时给，请遣使分督之。又赦书蠲除州县
逋负，而有司趣贲愈急，宜如赦推恩以宽民。故事，以
亲王尹开封，地尊势重，嫌隙易生，愿鉴其由，以示保
全亲爱之道。”契丹仍岁南侵，河朔萧然，请修好以息
边民。帝善其言，以亮为可用。王均反，以为西州转运
副使。贼平，主将邀功，诛杀不已，亮全活千馀人。城中
米斗千钱，亮出廪米，裁其价，人赖以济。召问蜀事，会
械送贼诖误者八十九人至阙下，执政欲尽诛之，亮
曰：“愚民胁从，此特百之一二，馀窜伏山林者众。今不
贷之，反侧之人，闻风疑惧，一唱再起，是灭一均，生一
均也。”帝悟，悉宥之。加直史馆，复遣还部。时诸州盐井岁久泉涸，而官督所负课，系捕者州数百人。亮尽释
系者，而奏废其井。又除属部旧逋官物二百馀万。还
知潭州，属县有亡命卒剽攻，为乡闾患，人共谋杀之，
事觉，法当死者四人，亮咸贷之，曰：“为民去害，而反坐
以死罪，非法意也。”徙昇州。行次江州，属岁旱民饥，湖、
湘漕米数十舟适至，亮移文守将，发以振贫民，因奏：
“濒江诸郡皆大歉，而吏不之救，愿罢官籴，令民转粟
以相赒。”以右谏议大夫知广州。时宜州陈进初平，而
澄海兵从进反者家属二百馀人，法当配隶，亮悉置
不问。盐户逋课，质其妻子于富室，悉取以还其家。海
舶久不至，使招来之，明年，至者倍其初，珍货大集，朝
廷遣中使赐宴以劳之。是岁东封，亮敦谕大食陀婆
离、蒲含沙贡方物泰山下。历知虔、洪二州、江陵府，再
迁尚书工部侍郎，复知并州，徙杭州，加集贤院学士。
先是，江涛大溢，调兵筑堤，而工未就。诏问所以捍江
之策，亮裒诏祷伍员祠下。明日，潮为之却出横沙数
里，堤遂成。入为御史中丞，建言：“士民父祖未葬而析
居，请自今”未葬者毋得辄析。明年，改兵部侍郎、知庐
州，徙江陵，又徙江宁府。仁宗初，拜尚书右丞，复知庐
州，召判尚书都省兼知审刑院，迁工部尚书、知亳州，
又迁江宁府。以太子少保致仕，卒，赠尚书右仆射。亮
有智略，敏于政事，然所至无廉称。吕夷简少时从其
父蒙亨为县福州，亮见而奇之，妻以女。妻刘恚曰：“嫁
女当与县令儿邪？”亮曰：“非尔所知也。”陈执中、梁适为
京官，田况、宋庠及弟祁为童子时，亮皆厚遇之，曰：“是
后必大显。”世以亮为知人。亮卒时夷简在相位，有司
谥曰忠肃，人不以为是也。子仲甫，为天章阁待制。